**Karl Pärsimägi „Autoportree pärlitega“, aastast 1935**

Õli, papp.

Maal on püstise ristküliku kujuline, kõrgusega 51,8cm ja laiusega 43,5cm.

Maali ümbritseb 6cm laiune raam. Sellest sisemine 1cm laiune osa on kuldne. Välimine 5cm laiune osa on valge ja tõuseb välisserva poole.

Karl Pärsimägi elas aastatel 1902 – 1942. Tema loomingule on iseloomulik eriline tundlikkus ja julgus inimese ning tema identiteedi kujutamise osas. Samuti on talle iseloomulik julge värvikäsitlus ning maalide taotluslik lõpetamatus ja juhuslikkus.

Maalil “Autoportree pärlitega” on kunstnik kujutanud ennast pärlitest kaelakee ja värvitud huultega. Nii seab ta küsimuse alla traditsioonilised mehelikkuse ja naiselikkuse kategooriad. Tegemist on ühe intrigeerivama maaliga Pärsimäe loomingus.

Maalil „Autoportree pärlitega“ on kujutatud noore Karl Pärsimäe nägu eestvaates. Näha on mehe pea ja paljad õlad. Tihedalt mehe kaela ümber on visandlikult maalitud ebaühtlaste suurustega pärlitest kee.
Noormees asetseb maalil pisut vasakul, täites kolmveerandi maali pinnast. Ta on pöördunud veidi paremale, kella viie suunas. Tema vasakpoolne õlg on maali alumises vasakus nurgas ja pealagi jääb ülemise maaliserva taha.

Noore mehe taustaks on valge siniste äärtega püstine ristkülik. See ulatub osaliselt maalilt välja.

Mehel on kandilise lõuajoonega piklik nägu ja pikk sirge nina. Nägu on maalitud jõuliste pintslitõmmetega erinevates suundades. Kasutatud on mitmesuguseid punaseid, roosasid ja kollaseid toone. Mehe näo vasakule poolele langeb valgus ning see näopool on maalil kujutatud heledamates toonides. Varju jääva parempoolse näopoole juures on kunstnik kasutanud tumedamaid punaseid ja roosasid toone. Valguse langemise toob esile ka valge värvi lisamine - lai ebaühtlane valkjasroosa joon kulgeb mehe juuksepiirilt vasakpoolse kulmuni, valge lai joon on pikal sirgel ninal, minnes ninajuure juurest diagonaalselt alla vasakpoolse põseni ning üle lõua kaardub kollakasvalge lai joon.

Mehel on rasked laiad tumeroosad silmalaud ning nende all meresinised silmad . Otse vaataja poole suunatud silmade pilk on sügav ja tõsine. Silmade kohal on kaarjad sinakasmustad kulmud.

Tema moonpunaseks värvitud huuled on suletud.

 Noormehel on väga lühikesed sinakasmustad juuksed. Vasakul pool, mehe lauba kohal kumab läbi juuste laiguke beežikat peanahka. Juuksed on maalitud lühikeste laiade pintslitõmmetega erinevates suundades. Vasakpoolse nurgelise kõrva kohal on juuksed kujutatud vertikaalsete valkjassiniste joontega. Valkjassinine laiguline joon kulgeb ka parempoolsel juuksepiiril.

 Mehe kael ja paljad õlad on maalitud laiade lühikeste ebaühtlaste pintslitõmmetega. Vasakul poolel on kasutatud kollaseid ja beeže toone, varju jääval paremal poolel on toonid tumedamad, lisatud on punast, pruuni ja pisut ka rohelist värvi.

Tihedalt kaela ümber on noorel mehel valgetest pärlitest kee. Näha on 11 kõrvuti asetsevat ebaühtlase suurusega pärlit. Valged pärlid on kujutatud visandlikult ja nende korrapäratuid kumerusi on toonitatud halli joonega.
Mehe taustaks oleva püstise ristküliku pind on maalitud sinisega segunenud valge värviga ja laiade pintslitõmmetega erinevates suundades. Valgele ristkülikule kontrastiks on selle sinised servad. Vasakul on sinine serv näha kitsa 1cm laiuse vertikaalse joonena, paremal on see 3cm laiune. Ristküliku ülemine äär jääb maali serva taha. Alumist 7cm laiust sinist serva on näha vaid maali paremal viiendikul , ülejäänud jääb noormehe õlgade varju.

Maal on valgusküllane, noormehe nägu mõjub visandlikust stiilist hoolimata elava ja loomutruuna.

Maalil puuduvad signatuur ja daatum.

Karl Pärsimägi oli Pallase kunstikooli üks esimesi õpilasi. Ta oli kunstnik, kes kohanes sama hästi nii Võrumaa metsade keskel kui Venemaal, Saksamaal või Prantsusmaal end täiendades.

Karl Pärsimäe elu lõppes vaid 40-aastasena Auschwitzi koonduslaagris, kuhu ta sattus senini teadmata segastel asjaoludel.